ΑΠΟΦΑΣΕΙΣ
Αριθμ. 7686
Καθορισμός όρων, προϋποθέσεων και διαδικασίας διαχείρισης Εφαρμογής Τηλεϊατρικής κατ’
εφαρμογή της παρ. 3 του άρθρου 5 του Κώδικα Ιατρικής Δεοντολογίας (ν. 3418/2005, Α΄287).
Ο ΥΠΟΥΡΓΟΣ ΥΓΕΙΑΣ
Έχοντας υπόψη:
1. Την παρ. 3 του άρθρου 5 του Κώδικα Ιατρικής Δεοντολογίας (ν. 3418/2005, Α΄ 287), όπως τροποποιήθηκε
και ισχύει με το άρθρο 66 του ν. 5129/2024 «Ολοκλήρωση της ψυχιατρικής μεταρρύθμισης» (Α’ 124).
2. Τα άρθρα 82, 83 και 84 του ν. 4600/2019 «Εκσυγχρονισμός και Αναμόρφωση Θεσμικού Πλαισίου Ιδιωτικών
Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές
διατάξεις» (Α’ 43).
3. Τον ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών
οργάνων και της κεντρικής δημόσιας διοίκησης» (Α’ 133).
4. Το άρθρο 66 του ν. 3984/2011 «Δωρεά και μεταμόσχευση οργάνων και άλλες διατάξεις» (Α’ 150).
5. Τον ν. 3892/2010 «Ηλεκτρονική καταχώριση και
εκτέλεση ιατρικών συνταγών και παραπεμπτικών ιατρικών εξετάσεων» (Α’ 189).
6. Το π.δ. 2/2024 «Διορισμός Υπουργών και Υφυπουργών» (Α’ 2).
7. Το π.δ. 121/2017 «Οργανισμός του Υπουργείου Υγείας» (Α’ 148).
8. Τον Κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016,
για την προστασία των φυσικών προσώπων έναντι της
επεξεργασίας των δεδομένων προσωπικού χαρακτήρα
και για την ελεύθερη κυκλοφορία των δεδομένων αυτών
και την κατάργηση της οδηγίας 95/46/ΕΚ (Γενικός Κανονισμός Προστασίας Δεδομένων - ΓΚΠΔ/General Data
Protection Regulation - GDPR).
9. Τον ν. 4624/2019 «Αρχή Προστασίας Δεδομένων
Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και
του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας
δεδομένων προσωπικού χαρακτήρα και ενσωμάτωση
στην εθνική νομοθεσία της Οδηγίας (ΕΕ) 2016/680 του
Ευρωπαϊκού Κοινοβουλίου και του Συμβουλίου της 27ης
Απριλίου 2016 και άλλες διατάξεις» (Α’  137).
10. Την ανακοίνωση της Επιτροπής προς το Ευρωπαϊκό
Κοινοβούλιο, το Συμβούλιο, την Ευρωπαϊκή Οικονομική
και Κοινωνική Επιτροπή και την Επιτροπή των Περιφερειών για την τηλεϊατρική, προς όφελος των ασθενών,
των συστημάτων υγείας και της κοινωνίας, COM(2008)
689 τελικό.
11. Τη γνωμοδότηση της Ευρωπαϊκής Οικονομικής και
Κοινωνικής Επιτροπής με θέμα «Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την
Ευρωπαϊκή Οικονομική και Κοινωνική Επιτροπή και την
Επιτροπή των Περιφερειών για την τηλεϊατρική, προς
όφελος των ασθενών, των συστημάτων υγείας και της
κοινωνίας», COM(2008) 689 τελικό, (2009/C 317/15).
12. Την υπό στοιχεία Β1α/Γ.Π. οικ./7640/14.02.2025 εισήγηση Οικονομικών Επιπτώσεων της Γενικής Διεύθυνσης
Οικονομικών Υπηρεσιών του Υπουργείου Υγείας, σύμφωνα με την οποία από την παρούσα απόφαση δεν προκα-
λείται δαπάνη σε βάρος του κρατικού προϋπολογισμού.
13. Το γεγονός ότι με τις διατάξεις της παρούσας θεσπίζεται νέα διοικητική διαδικασία με επίσημο τίτλο
«Καθορισμός όρων, προϋποθέσεων και διαδικασίας διαχείρισης Εφαρμογής Τηλεϊατρικής κατ’ εφαρμογή του
άρθρου 66 του ν. 5129/2024», αποφασίζουμε:
Άρθρο 1
Πεδίο εφαρμογής και σκοπός
1. Στο πεδίο εφαρμογής της παρούσας εμπίπτει η ρύθμιση της λειτουργίας εφαρμογών τηλεϊατρικής, με τη
μεσολάβηση των οποίων παρέχονται υπηρεσίες τηλεϊατρικής και ειδικότερα διενεργούνται ιατρικές πράξεις,
όπως αυτές ορίζονται στο άρθρο 1 του Κώδικα Ιατρικής
Δεοντολογίας (ν. 3418/2005, Α’ 287), με την χρήση ψηφιακών εφαρμογών σύμφωνα με τα διαλαμβανόμενα
στο δεύτερο εδάφιο της παρ. 3 του ιδίου άρθρου. Στις εν
λόγω ιατρικές πράξεις περιλαμβάνεται κάθε ιατρική πράξη, που δύναται να διενεργηθεί απομακρυσμένα κατά
την κρίση του θεράποντος ιατρού και η οποία αποσκοπεί
στην πρόληψη, διάγνωση, θεραπεία, και αποκατάσταση της υγείας του ασθενούς, όπως αυτός ορίζεται στην
παρ. 4 του άρθρου 1 του Κώδικα Ιατρικής Δεοντολογίας, μέσω ψηφιακών εφαρμογών, ανά ειδικότητα ιατρού,
σύμφωνα με τα οριζόμενα στην κείμενη νομοθεσία.
ΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
10 Μαρτίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 1083
10.03.2025 17:55:30
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1083/10.03.2025
2. Σκοπός της παρούσας είναι ο καθορισμός των ειδικών όρων και προϋποθέσεων ως προς τη διαδικασία
της διαχείρισης των εφαρμογών τηλεϊατρικής, μέσω των
οποίων λαμβάνει χώρα η μεσολάβηση μεταξύ ασθενών
και συμβεβλημένων με τους δικαιούχους λειτουργίας
των εφαρμογών τηλεϊατρικής ιατρών για την παροχή
υπηρεσιών τηλεϊατρικής από ιατρούς ή ιδιωτικούς φορείς παροχής υπηρεσιών πρωτοβάθμιας φροντίδας
υγείας (ΠΦΥ) με την χρήση ψηφιακών εφαρμογών. Στο
πλαίσιο αυτό, μόνο οι εγγεγραμμένοι στους Ιατρικούς
Συλλόγους της Χώρας και πιστοποιημένοι στο Σύστημα
Ηλεκτρονικής Συνταγογράφησης (ΣΗΣ) ιατροί δύνανται
να παρέχουν ιατρικές υπηρεσίες με την χρήση ψηφιακών εφαρμογών και να προβαίνουν στην διενέργεια
των προβλεπόμενων στην παράγραφο 1 του παρόντος
άρθρου ιατρικών πράξεων, σύμφωνα με τους όρους και
τις προϋποθέσεις της παρούσας, του Κώδικα Ιατρικής
Δεοντολογίας και κάθε σχετικής ρύθμισης της κείμενης
νομοθεσίας.
3. Από το πεδίο εφαρμογής της παρούσας εξαιρούνται οι εφαρμογές τηλεϊατρικής δικαιούχοι των οποίων
είναι το Δημόσιο, Νομικά Πρόσωπα Δημοσίου Δικαίου
(Ν.Π.Δ.Δ.), κρατικοί φορείς, νομικά πρόσωπα της περ. γ
της παρ. 1 του άρθρου 14 του ν. 4270/2014, οργανισμοί
και οι ελληνικές ένοπλες δυνάμεις.
Άρθρο 2
Δικαιούχοι λειτουργίας
των Εφαρμογών Τηλεϊατρικής
1. Δικαιούχοι λειτουργίας των εφαρμογών τηλεϊατρικής, που εμπίπτουν στο πεδίο εφαρμογής της παρούσας,
είναι νομικά πρόσωπα ιδιωτικού δικαίου και ιδιωτικές
επιχειρήσεις κάθε μορφής, που έχουν ως καταστατικό
σκοπό τη σύσταση, διαχείριση και λειτουργία των συστημάτων ή/και ψηφιακών εφαρμογών μεσολάβησης
τηλεϊατρικής.
2. Οι δικαιούχοι λειτουργίας των εφαρμογών τηλεϊατρικής επέχουν θέση υπευθύνου επεξεργασίας και φέρουν
την ευθύνη για την ορθή αποθήκευση και τήρηση των
δεδομένων των συμβεβλημένων με αυτούς ιατρών ή ιδιωτικών φορέων παροχής υπηρεσιών πρωτοβάθμιας φρο-
ντίδας υγείας (ΠΦΥ), καθώς και των ασθενών, κατά την
εγγραφή τους στην εφαρμογή τηλεϊατρικής, κατ’ εφαρμογή της ενωσιακής και εθνικής νομοθεσίας περί προστα-
σίας των δεδομένων προσωπικού χαρακτήρα, ιδίως του
Κανονισμού (ΕΕ) 2016/679 (Γενικός Κανονισμός για την
Προστασία Δεδομένων - ΓΚΠΔ/General Data Protection
Regulation - GDPR) και του ν. 3471/2006 για την προστασία δεδομένων προσωπικού χαρακτήρα και της ιδιωτικής
ζωής στον τομέα των ηλεκτρονικών επικοινωνιών.
3. Οι δικαιούχοι εφαρμογών τηλεϊατρικής γνωστοποιούν την έναρξη της λειτουργίας της εφαρμογής τηλεϊα-
τρικής στο Υπουργείο Υγείας εντός σαράντα οκτώ (48)
ωρών από την θέση της σε λειτουργία. Ειδικότερα, οι
δικαιούχοι εφαρμογών τηλεϊατρικής υποβάλλουν στις
αρμόδιες Υπηρεσίες του Υπουργείου Υγείας φάκελο, ο
οποίος περιλαμβάνει τα εξής: α) πιστοποιητικό καταχώρισης της εταιρείας στο Γενικό Εμπορικό Μητρώο
(ΓΕΜΗ), β) πιστοποιητικό νόμιμης εκπροσώπησης και γ)
Καταστατικό. Οι παραβάτες της παρούσας παραγράφου
υπόκεινται στις κυρώσεις του άρθρου 10 της παρούσας.
Άρθρο 3
Ορισμοί
Για τους σκοπούς της παρούσας υπουργικής απόφασης νοούνται ως:
1. «Tηλεϊατρική»: H παροχή ιατρικών υπηρεσιών από
απόσταση σε ασθενείς, δηλαδή σε λήπτες υπηρεσιών
υγείας, με τη χρήση ψηφιακών εφαρμογών από ιατρούς
ή ιδιωτικούς φορείς παροχής υπηρεσιών πρωτοβάθμιας
φροντίδας υγείας (ΠΦΥ) που δραστηριοποιούνται νόμιμα στην Ελλάδα. Η τηλεϊατρική αποσκοπεί στην δια-
σφάλιση ουσιαστικής δυνατότητας διενέργειας πάσης
φύσεως ιατρικών πράξεων, όπως εξέτασης, διάγνωσης,
συνταγογράφησης, εντολής για διενέργεια πάσης φύσεως παρακλινικών και διαγνωστικών εξετάσεων, έκδοσης
ιατρικών πιστοποιητικών και βεβαιώσεων καθώς και γενικής συμβουλευτικής υποστήριξης του ασθενούς μέσω
ψηφιακών εφαρμογών εξ αποστάσεως και στοχεύει στην
πληρέστερη και αμεσότερη φροντίδα των ασθενών,
ακόμα κι όταν βρίσκονται σε απομακρυσμένη περιοχή.
Υπό την έννοια αυτή, η τηλεϊατρική περιλαμβάνει την
τηλεξέταση, δηλαδή την ιατρική πράξη που πραγματοποιείται μέσω συνδέσεως με τον ασθενή, ο οποίος
συνομιλεί εξ αποστάσεως με τον ιατρό, η δε διάγνωση
μπορεί να καταλήξει σε συνταγογράφηση θεραπείας ή
φαρμάκων, καθώς και την τηλεπαρακολούθηση, η οποία
αποβλέπει στην εξ αποστάσεως παρακολούθηση της
κατάστασης της υγείας ασθενών, ιδίως των ασθενών με
χρόνιες παθήσεις.
Αντίθετα, η τηλεϊατρική, με την προαναφερόμενη
έννοια, δεν περιλαμβάνει την ιατρική τηλεδιάσκεψη,
δηλαδή την διάγνωση ή/και θεραπεία που πραγματοποιείται χωρίς την παρουσία του ασθενούς και η οποία
συνίσταται σε ανταλλαγή πληροφοριών μεταξύ περισσοτέρων ιατρών που προβαίνουν σε διάγνωση με βάση
τα στοιχεία που υπάρχουν στον ιατρικό φάκελο, ούτε την
τηλεβοήθεια, δηλαδή την πράξη που επιτρέπει σε έναν
ιατρό να βοηθά εξ αποστάσεως άλλον ιατρό, ο οποίος
πραγματοποιεί ιατρική ή χειρουργική πράξη, ή να βοηθά, σε επείγουσες καταστάσεις, έναν εθελοντή για την
παροχή πρώτων βοηθειών,
2. «Eφαρμογή Tηλεϊατρικής»: Η ψηφιακή ή διαδικτυακή εφαρμογή τεχνολογικής - πληροφοριακής φύσεως,
του δικαιούχου, με τη μεσολάβηση της οποίας, ο συμβεβλημένος με αυτή ιατρός ή ιδιωτικός φορέας παρο-
χής υπηρεσιών πρωτοβάθμιας φροντίδας υγείας (ΠΦΥ)
δύνανται μέσω οπτικοακουστικών συνδέσεων και με
τη χρήση ασφαλών ψηφιακών εργαλείων να προβούν
εξ αποστάσεως στην διενέργεια ιατρικών πράξεων, του
άρθρου 1 της παρούσας.
3. «Δικαιούχοι»: Ως δικαιούχοι νοούνται τα νομικά πρόσωπα ιδιωτικού δικαίου και ιδιωτικές επιχειρήσεις κάθε
μορφής, που έχουν ως καταστατικό σκοπό την λειτουργία εφαρμογών τηλεϊατρικής, σύμφωνα με τους όρους
και προϋποθέσεις της παρούσας.
4. «Ασθενείς»: Το σύνολο των φυσικών προσώπων ασθενών εντός και εκτός επικράτειας, ασφαλισμένων
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1083/10.03.2025
από φορείς κοινωνικής ασφάλισης και μη, οι οποίοι πιστοποιούνται ως χρήστες στις εφαρμογές τηλεϊατρικής
με κάθε πρόσφορο μέσο (όπως ενδεικτικά με την αποστολή μηνύματος ηλεκτρονικού ταχυδρομείου (e-mail)
ή/και μέσω τηλεφωνικού αριθμού) με σκοπό τη λήψη
υπηρεσιών τηλεϊατρικής μέσω εφαρμογών τηλεϊατρικής,
σύμφωνα με τους όρους και προϋποθέσεις της παρούσας. Ως ασθενείς θεωρούνται και οι συγγενείς εξ’ αίματος
και εξ’ αγχιστείας σε ευθεία γραμμή, οι θετοί γονείς και τα
θετά τέκνα, οι ασκούντες την γονική μέριμνα, οι σύζυγοι
καθώς επίσης και οι επίτροποι ή επιμελητές του ασθενούς και όσων βρίσκονται υπό δικαστική συμπαράσταση
στο μέτρο που υποβοηθούν ασθενείς ως προς τη λήψη
υπηρεσιών τηλεϊατρικής υπό την έννοια της παρούσας.
5. «Ιδιωτικοί φορείς παροχής υπηρεσιών Πρωτοβάθμιας Φροντίδας Υγείας (ΠΦΥ)»: Το σύνολο των ιδιωτικών
φορέων που παρέχουν, ως φυσικά ή νομικά πρόσωπα,
αποκλειστικά, υπηρεσίες πρωτοβάθμιας φροντίδας υγείας (ΠΦΥ), ήτοι περιοριστικά τα ιδιωτικά ιατρεία, τα ιδιω-
τικά πολυϊατρεία, τα ιδιωτικά διαγνωστικά εργαστήρια
και τα ιδιωτικά εργαστήρια φυσικής ιατρικής και αποκατάστασης.
Άρθρο 4
Πρόσβαση Ασθενούς και κανόνες ορθής
λειτουργίας της διενέργειας ιατρικής πράξης,
με την μεσολάβηση εφαρμογών τηλεϊατρικής
1. Ο ασθενής εισέρχεται στην ιστοσελίδα του δικαιούχου
και πραγματοποιεί την εγγραφή και ταυτοποίησή του με
κάθε έγκυρο και πρόσφορο μέσο για την προστασία από
υποκλοπή ταυτότητας και τη διασφάλιση της αξιοπιστίας
των παρεχόμενων υπηρεσιών (για παράδειγμα μέσω της
δήλωσης του λογαριασμού του ηλεκτρονικού ταχυδρομείου-email address, ή/και του τηλεφωνικού του αριθμού).
Κατόπιν τούτου, ο ασθενής ενημερώνεται σαφώς για τους
όρους χρήσης και τη λειτουργία του συστήματος τηλεϊατρικής με την μεσολάβηση των εφαρμογών τηλεϊατρικής,
συμπεριλαμβανομένης της επεξεργασίας των αναγκαίων
και πρόσφορων δεδομένων του προσωπικού χαρακτήρα,
καθώς και τις διαδικασίες διεξαγωγής σχετικής συνεδρίας,
με πληροφορίες που παρέχονται με συνοπτική, διαφανή,
κατανοητή και εύκολα προσβάσιμη μορφή, χρησιμοποιώντας σαφή και απλή διατύπωση. Η ιστοσελίδα του δικαιού-
χου θα πρέπει να ενημερώνει τον ασθενή ότι οι εφαρμογές
τηλεϊατρικής δεν υποκαθιστούν τις υπηρεσίες έκτακτης
ανάγκης και δεν αρμόζει η χρήση τους σε περιστατικά
που απαιτούν άμεση φυσική παρέμβαση.
2. Πρόσβαση σε εφαρμογές τηλεϊατρικής δύνανται να
έχουν και ασθενείς που είναι ασφαλισμένοι σε ημεδαπούς φορείς κοινωνικής ασφάλισης (ΦΚΑ) για συνταγο-
γράφηση φαρμάκων και ιατρικών διαγνωστικών ή άλλων πράξεων, που καλύπτονται και αποζημιώνονται από
ΦΚΑ, εφόσον ο ιατρός που θα παράσχει τις υπηρεσίες
τηλεϊατρικής είναι συμβεβλημένος με τους αντίστοιχους
ΦΚΑ. Δεν αποζημιώνεται από τους ΦΚΑ η αμοιβή του
ιατρού για την συνεδρία τηλεϊατρικής, η οποία επιβαρύνει τον ασθενή
3. Ο ασθενής πρέπει να είναι σε θέση να αναζητήσει
διαθέσιμους στην εφαρμογή τηλεϊατρικής ιατρούς με
ένα ή περισσότερα κριτήρια, όπως ενδεικτικά χρόνο
ανταπόκρισης, ειδικότητα, νομό, πόλη, κ.α. Η εφαρμογή τηλεϊατρικής δύναται να παρέχει στον ασθενή την
επιλογή συγκεκριμένης ειδικότητας ιατρού.
4. Ο ασθενής έχει δικαίωμα είτε να απευθύνει εξ αρχής
αίτημα επικοινωνίας ή διενέργειας ιατρικής συνεδρίας,
με την μεσολάβηση των εφαρμογών τηλεϊατρικής, απευθείας στον ιατρό της επιλογής του, εφόσον αυτός είναι
συμβεβλημένος με τον δικαιούχο, είτε να επιλέξει τον
ιατρό που η Εφαρμογή Τηλεϊατρικής θα του υποδείξει
ως άμεσα διαθέσιμο. Μετά την αποδοχή του αιτήματος
επικοινωνίας από τον ασθενή, ο ιατρός, που έχει επιλεγεί
κατά τα προαναφερόμενα, καθίσταται θεράπων ιατρός
του ασθενή. Η εφαρμογή τηλεϊατρικής -επιπλέον- δύναται να παρέχει στον ασθενή οδηγίες προετοιμασίας
πριν από την συνεδρία με τον ιατρό που έχει επιλέξει.
5. Πριν από την έναρξη της συνεδρίας Τηλεϊατρικής και
της παροχής των ιατρικών υπηρεσιών ο ασθενής προβαίνει στην καταβολή της αμοιβής προς τον ιατρό μέσω
της εφαρμογής τηλεϊατρικής, σύμφωνα με τις οδηγίες
χρήσης της εφαρμογής, οι οποίες του έχουν καταστεί
γνωστές σύμφωνα με την παρ. 1 του παρόντος άρθρου.
Οι δικαιούχοι οφείλουν να αναρτούν σε εμφανές σημείο
της εφαρμογής τηλεϊατρικής τον τιμοκατάλογο των αμοιβών των ιατρών και να μην αποκλίνουν από τον τιμο-
κατάλογο αυτό. Δεν επιτρέπεται η επιβολή κρυφών ή
επιπλέον χρεώσεων πέραν της συμφωνηθείσας αμοιβής.
Αν η τηλεϊατρική συνεδρία δεν μπορεί να ολοκληρωθεί λόγω τεχνικών προβλημάτων, ο ασθενής δικαιούται
επιστροφή χρημάτων ή νέα συνεδρία χωρίς επιπλέον
χρέωση.
Άρθρο 5
Πρόσβαση Ιατρών και κανόνες ορθής
λειτουργίας της διενέργειας ιατρικής πράξης,
με την μεσολάβηση εφαρμογών τηλεϊατρικής
1. Η παροχή υπηρεσιών τηλεϊατρικής με τη μεσολάβηση εφαρμογών τηλεϊατρικής διενεργείται από ιατρούς
που ασκούν ατομικά το επάγγελμα ή μέσω άλλων φορέων παροχής ιατρικών υπηρεσιών, οι οποίοι είναι συμβε-
βλημένοι με τους δικαιούχους Εφαρμογών Τηλεϊατρικής
με βάση οποιασδήποτε μορφής συνεργασία, υπό την
επιφύλαξη των διατάξεων του Κώδικα Ιατρικής Δεοντολογίας και των διατάξεων για την παροχή ιατρικών
υπηρεσιών από ιατρούς ΕΣΥ ή Πανεπιστημιακούς. Σε
κάθε περίπτωση, οι συμβεβλημένοι ιατροί οφείλουν να
είναι πιστοποιημένοι ιατροί στο σύστημα ηλεκτρονικής
συνταγογράφησης (ΣΗΣ).
2. Κατόπιν σύναψης σύμβασης μεταξύ αφενός των ιατρών ή/και των ιδιωτικών φορέων παροχής υπηρεσιών
πρωτοβάθμιας φροντίδας υγείας (ΠΦΥ) και αφετέρου
των δικαιούχων εφαρμογών τηλεϊατρικής καταχωρούνται στην εφαρμογή τηλεϊατρικής και αναρτώνται σε
αυτήν τα αναγκαία και πρόσφορα για την επιλογή του
στοιχεία του συμβεβλημένου ιατρού, όπως όνομα, επώνυμο, ειδικότητά, έδρα, φορέας απασχόλησης με την
επιφύλαξη των οριζομένων στο άρθρο 17 του Κώδικα
Ιατρικής Δεοντολογίας. Τα στοιχεία αυτά αντιστοιχούν σε
εκείνα, που σύμφωνα με την παρ. 4 του άρθρου 51 του
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1083/10.03.2025
ν. 4461/2017, ο Πανελλήνιος Ιατρικός Σύλλογος μπορεί,
για την ενημέρωση των πολιτών, να αναρτά στο διαδίκτυο, προκειμένου να είναι σε θέση ο ασθενής να επα-
ληθεύει ότι ο επιλεγείς ιατρός ασκεί νομίμως επάγγελμα
στη Χώρα.
3. Μετά την ολοκλήρωση των βημάτων της εγγραφής
και της πρόσβασης του ασθενούς στην εφαρμογή τηλεϊατρικής, κατά τους όρους του άρθρου 4 της παρούσας,
ο ιατρός που αποδέχεται το αίτημα του ασθενούς αποστέλλει στον ασθενή, με αντίστοιχο ηλεκτρονικό μήνυ-
μα και με ασφαλή τρόπο, ειδικό ηλεκτρονικό σύνδεσμο
(λινκ) είτε στο ηλεκτρονικό ταχυδρομείο είτε στο κινητό
τηλέφωνο, που δηλώνει ο ασθενής.
4. Ακολούθως, ο ασθενής δύναται να συνδεθεί με την
ψηφιακή εφαρμογή που διατηρεί είτε ο ιατρός είτε ο
δικαιούχος εφαρμογών τηλεϊατρικής για την παροχή
υπηρεσιών τηλεϊατρικής (ενδεικτικά η σύνδεση μπορεί
να πραγματοποιηθεί μέσω ειδικής πλατφόρμας τηλεξέτασης η οποία είναι προσβάσιμη με τη χρήση οποιου-
δήποτε είδους ηλεκτρονικού υπολογιστή ή έξυπνου κινητού, που πληρούν εχέγγυα ασφαλούς λειτουργίας). Ο
δικαιούχος φέρει την ευθύνη της ασφαλούς λειτουργίας
των ψηφιακών εφαρμογών, που διατηρεί ο ίδιος, καθώς
και των ψηφιακών εφαρμογών, που διατηρεί κάθε συμβεβλημένος με αυτόν ιατρός. Στο πλαίσιο αυτό, ο δικαι-
ούχος υποχρεούται να μην συμβάλλεται με ιατρούς, που
διατηρούν ψηφιακές εφαρμογές, οι οποίες δεν πληρούν
εχέγγυα ασφαλούς λειτουργίας.
5. Για την προσήκουσα διενέργεια της παροχής υπηρεσιών τηλεϊατρικής απαιτείται:
α. Ο ιατρός να έχει κατάλληλο από τεχνική άποψη
εξοπλισμό (οποιουδήποτε είδους ηλεκτρονικό υπολογιστή, tablet ή έξυπνο κινητό) με ψηφιακή κάμερα
και μικρόφωνο ή οποιονδήποτε άλλον ψηφιακό τρόπο
επικοινωνίας και διασύνδεση στο διαδίκτυο, ο οποίος
πληροί οπωσδήποτε εχέγγυα ασφαλούς λειτουργίας.
β. Ο ιατρός να είναι σε απομονωμένος σε ειδικό χώρο,
κατά τρόπο που να διασφαλίζεται η ιδιωτικότητα και
το ιατρικό απόρρητο της ιατρικής επίσκεψης εξ αποστάσεως.
γ. Ο ιατρός να εφαρμόζει τα οριζόμενα στον Κώδικα
Ιατρικής Δεοντολογίας (ν. 3418/2005, Α’ 287), καθώς και
τα ισχύοντα διαγνωστικά και θεραπευτικά πρωτόκολλα
ώστε να διασφαλίζεται η ορθότητα της ιατρικής πράξης.
δ. Ο ιατρός υποχρεούται να ενημερώνει τον ασθενή για
ενδεχόμενη ανάγκη φυσικής εξέτασης σε περιπτώσεις
όπου η συνεδρία τηλεϊατρικής αποδειχθεί ότι δεν αρκεί
για την κλινική αξιολόγηση.
Άρθρο 6
Επιμέρους ζητήματα Τηλεϊατρικής
1. Η παροχή υπηρεσιών τηλεϊατρικής, με την μεσολάβηση των εφαρμογών τηλεϊατρικής, δεν υποκαθιστά
σε καμία περίπτωση την δια ζώσης ιατρική και κλινική
εξέταση, αλλά προσφέρει έναν ενδιάμεσο τρόπο αμφίδρομης επικοινωνίας των ασθενών με τους ιατρούς,
προκειμένου να παρέχεται μία άμεση και ασφαλής τηλεξέταση χωρίς να απαιτείται η φυσική παρουσία των
ασθενών.
2. Η αμοιβή του ιατρού για την συνεδρία τηλεϊατρικής
δεν αποζημιώνεται από τους Φορείς Κοινωνικής Ασφάλισης ή το Ελληνικό Δημόσιο.
3. Οι εφαρμογές τηλεϊατρικής δεν επιτρέπεται να διασυνδέονται με οποιονδήποτε τρόπο με τα πληροφορια-
κά συστήματα, που τηρεί η Ηλεκτρονική Διακυβέρνηση
Κοινωνικής Ασφάλισης ΑΕ (ΗΔΙΚΑ ΑΕ), για λογαριασμό
του Υπουργείου Υγείας, ή με τα πληροφοριακά συστήματα, που τηρεί ο ΕΟΠΥΥ.
4. Υπεύθυνος για την εκκίνηση και τον τερματισμό της
τηλεδιάσκεψης καθώς επίσης και της προσήκουσας επικοινωνίας και παροχής ιατρικών υπηρεσιών προς τον
ασθενή είναι ο ιατρός, σύμφωνα με τις αρχές και τους
κανόνες της ιατρικής επιστήμης, ώστε να διασφαλίζεται η επαρκής αξιολόγηση του ασθενή, καθώς και σε
συμμόρφωση με τα διαγνωστικά και θεραπευτικά πρωτόκολλα και κατευθυντήριες οδηγίες του Υπουργείου
Υγείας ως αυτά δημοσιοποιούνται.’
5. Η υποβολή αιτήματος για υπηρεσίες τηλεϊατρικής
μέσω των σχετικών εφαρμογών, η αναζήτηση διαθέσιμων ραντεβού, η επιλογή ιατρού συγκεκριμένης ειδικό-
τητας, καθώς και η επιβεβαίωση, τροποποίηση ή ακύρωση ραντεβού, θα πραγματοποιούνται μέσω διαδικασιών
που είναι εύκολα αναζητήσιμες και προσβάσιμες στον
Ασθενή, κατανοητές και απλές στη χρήση.
6. Το σύστημα της ψηφιακής εφαρμογής τηλεϊατρικής
θα καταγράφει μεταδεδομένα που θα επιβεβαιώνουν
την πραγματοποίηση και ολοκλήρωση της συνεδρίας,
διασφαλίζοντας έτσι τη διαφάνεια της παροχής υπηρεσιών.
Άρθρο 7
Συνταγογράφηση στο πλαίσιο παροχής
υπηρεσιών τηλεϊατρικής
1. Στην περίπτωση που κατά την παροχή υπηρεσιών
τηλεϊατρικής απαιτείται συνταγογράφηση φαρμάκου ή
ιατρικής πράξης, ο ιατρός συνδέεται εκτός των εφαρμογών τηλεϊατρικής με τα πληροφοριακά συστήματα,
που τηρεί η ΗΔΙΚΑ ΑΕ και δημιουργείται η αντίστοιχη
επίσκεψη στο Σύστημα Ηλεκτρονικής Συνταγογράφησης
(ΣΗΣ), αφού ο ιατρός πιστοποιήσει τον Ασθενή μέσω
του ΑΜΚΑ του ή άλλου αριθμού τύπου ΑΜΚΑ (ΠΑΥΠΑ,
ΠΑΥΠΕΚ, ΠΑΜΚΑ) ή άλλου εθνικού αριθμού (π.χ. αριθμός
Διαβατηρίου της χώρας εκδόσεως του σε περίπτωση
αλλοδαπών ασθενών κ.λπ.). Στην περίπτωση αυτή το
ΣΗΣ ενημερώνει μέσω διαλειτουργικότητας τον Ατομικό
Ηλεκτρονικό Φάκελο Υγείας (ΑΗΦΥ) του ασθενούς.
2. Η συνταγογράφηση κατόπιν παροχής υπηρεσιών
τηλεϊατρικής, σύμφωνα με τους όρους και προϋποθέσεις
της παρούσας, επιτρέπεται για αποζημιούμενα και μη
αποζημιούμενα φάρμακα που χορηγούνται με ιατρική
συνταγή ή για μη συνταγογραφούμενα φάρμακα (ΜΗ.
ΣΥ.ΦΑ.), καθώς επίσης και για τελικά προϊόντα φαρμακευτικής κάνναβης για ιατρική χρήση.
3. Στην περίπτωση που κατά την παροχή υπηρεσιών
τηλεϊατρικής δεν απαιτείται συνταγογράφηση φαρμάκου ή ιατρικής πράξης, ο ιατρός υποχρεούται να συνδέ-
εται εκτός των εφαρμογών τηλεϊατρικής με τα πληροφοριακά συστήματα του Ατομικού Ηλεκτρονικού Φακέλου
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1083/10.03.2025
Υγείας (ΑΗΦΥ) ή Εθνικού Μητρώου Ασθενών, όπου είναι
ενταγμένος ο ασθενής, τα οποία τηρεί η ΗΔΙΚΑ ΑΕ για
λογαριασμό του Υπουργείου Υγείας, και να ενημερώνει
προσηκόντως τα δεδομένα που αφορούν το συγκεκριμένο ασθενή, ως εάν επρόκειτο για δια ζώσης επίσκεψη.
Άρθρο 8
Μέτρα για την προστασία και την ασφάλεια
των δεδομένων προσωπικού χαρακτήρα
1. Οι εφαρμογές τηλεϊατρικής θα πρέπει να διαθέτουν τις απαραίτητες λειτουργικότητες σε ό,τι αφορά
την εξ αποστάσεως παρακολούθηση και υποστήριξη
των ασθενών διασφαλίζοντας την ασφάλεια, την προστασία, την ακεραιότητα και την εμπιστευτικότητα των
δεδομένων, καθώς και κάθε άλλο ζήτημα που αφορά την
ομαλή λειτουργία τους. Οι εφαρμογές τηλεϊατρικής θα
πρέπει να είναι συμβατές με τα ευρωπαϊκά πρωτόκολλα
και πρότυπα ασφάλειας και να πληρούν τις επιταγές του
Κανονισμού (ΕΕ) 2016/679 (Γενικός Κανονισμός για την
Προστασία Δεδομένων - ΓΚΠΔ/General Data Protection
Regulation - GDPR) και της ημεδαπής σχετικής νομοθεσία, όπως εκάστοτε ισχύουν. Επιπλέον, οι εν λόγω
εφαρμογές θα πρέπει να πληρούν τις υποχρεώσεις που
απορρέουν σχετικά με μέτρα προστασίας των συστημάτων δικτύου και πληροφοριακών συστημάτων και του
περιβάλλοντος των εν λόγω συστημάτων από την εθνική
νομοθεσία, καθώς και κάθε άλλης σχετικής ημεδαπής
νομοθεσίας, όπως εκάστοτε ισχύουν και αφορούν προδιαγραφές ασφάλειας των δεδομένων.
2. Η επεξεργασία των δεδομένων προσωπικού χαρακτήρα των συμβεβλημένων ιατρών από τον δικαιούχο
λειτουργίας των εφαρμογών τηλεϊατρικής, ως υπεύθυνο επεξεργασίας, θεμελιώνεται στο στοιχ. (β) της παρ. 1
του άρθρου 6 του ΓΚΠΔ (GDPR) («β) η επεξεργασία είναι
απαραίτητη για την εκτέλεση σύμβασης της οποίας το
υποκείμενο των δεδομένων είναι συμβαλλόμενο μέρος ή
για να ληφθούν μέτρα κατ’ αίτηση του υποκειμένου των
δεδομένων πριν από τη σύναψη σύμβασης»).
3. Η επεξεργασία των δεδομένων προσωπικού χαρακτήρα των ασθενών από τον δικαιούχο λειτουργίας
των εφαρμογών τηλεϊατρικής και από κάθε ιατρό που
παρέχει υπηρεσίες τηλεϊατρικής υπό την έννοια της
παρούσας, ως διακριτούς υπευθύνους επεξεργασίας,
θεμελιώνεται στο στοιχ. (β) της παρ. 1 του άρθρου 6 του
ΓΚΠΔ (GDPR) («β) η επεξεργασία είναι απαραίτητη για
την εκτέλεση σύμβασης της οποίας το υποκείμενο των
δεδομένων είναι συμβαλλόμενο μέρος ή για να ληφθούν
μέτρα κατ’ αίτηση του υποκειμένου των δεδομένων πριν
από τη σύναψη σύμβασης»), ενώ ταυτόχρονα για κάθε
ιατρό που παρέχει υπηρεσίες τηλεϊατρικής υπό την έννοια της παρούσας, ως υπεύθυνο επεξεργασίας, συντρέ-
χει και η εξαίρεση του στοιχ. (η) της παρ. 2  του άρθρου 9
του ΓΚΠΔ (GDPR) για την κατ’ εξαίρεση θεμιτή επεξεργασία των δεδομένων υγείας («η) η επεξεργασία είναι
απαραίτητη για σκοπούς προληπτικής ή επαγγελματικής
ιατρικής, εκτίμησης της ικανότητας προς εργασία του
εργαζομένου, ιατρικής διάγνωσης, παροχής υγειονομικής ή κοινωνικής περίθαλψης ή θεραπείας ή διαχείρισης
υγειονομικών και κοινωνικών συστημάτων και υπηρεσιών βάσει του ενωσιακού δικαίου ή του δικαίου κράτους
μέλους ή δυνάμει σύμβασης με επαγγελματία του τομέα
της υγείας και με την επιφύλαξη των προϋποθέσεων και
των εγγυήσεων που αναφέρονται στην παρ. 3»).
4. Τόσο ο δικαιούχος λειτουργίας των εφαρμογών τηλεϊατρικής όσο και κάθε ιατρός που παρέχει υπηρεσίες
τηλεϊατρικής υπό την έννοια της παρούσας, ως διακριτοί υπεύθυνοι επεξεργασίας, υποχρεούνται, κατά την
επεξεργασία δεδομένων προσωπικού χαρακτήρα, να
τηρούν τις διατάξεις της ενωσιακής και εθνικής νομοθεσίας περί προστασίας των δεδομένων προσωπικού χα-
ρακτήρα, και ιδίως εκείνες του Κανονισμού (ΕΕ) 2016/679
(Γενικός Κανονισμός για την Προστασία Δεδομένων ΓΚΠΔ/General Data Protection Regulation - GDPR). Κάθε
δικαιούχος λειτουργίας των εφαρμογών τηλεϊατρικής
διενεργεί την απαιτούμενη από το άρθρο 35 του ΓΚΠΔ
(GDPR) εκτίμηση αντικτύπου σχετικά με την προστασία
δεδομένων.
5. Οι ασθενείς, ως υποκείμενα δεδομένων, έχουν, ως
προς τα δεδομένα τους προσωπικού χαρακτήρα που
έχουν συλλεγεί και τυγχάνουν επεξεργασίας από τον
δικαιούχο λειτουργίας των εφαρμογών τηλεϊατρικής,
ως υπεύθυνο επεξεργασίας, τα δικαιώματα εκείνα, που
τους αναγνωρίζει ο ΓΚΠΔ (GDPR) και κάθε άλλη ρύθμιση
για την προστασία δεδομένων προσωπικού χαρακτήρα.
6. Οι ασθενείς, ως υποκείμενα δεδομένων, έχουν, ως
προς τα δεδομένα τους προσωπικού χαρακτήρα που
έχουν συλλεγεί και τυγχάνουν επεξεργασίας από κάθε
ιατρό που παρέχει υπηρεσίες τηλεϊατρικής υπό την έννοια της παρούσας, ως υπεύθυνο επεξεργασίας, τα δικαι-
ώματα εκείνα, που τους αναγνωρίζει ο ΓΚΠΔ (GDPR) και
κάθε άλλη ρύθμιση για την προστασία δεδομένων προσωπικού χαρακτήρα που τηρούνται σε ιατρικά αρχεία.
7. Αποδέκτες των δεδομένων προσωπικού χαρακτήρα,
που συλλέγονται και τυγχάνουν επεξεργασίας από κάθε
δικαιούχο λειτουργίας των εφαρμογών τηλεϊατρικής, ως
υπεύθυνο επεξεργασίας, είναι τα ίδια τα υποκείμενα των
δεδομένων, οι εκάστοτε αρμόδιες υπηρεσίες του Υπουργείου Υγείας καθώς και εποπτευόμενοι από το Υπουργείο
Υγείας φορείς για την άσκηση των εκ του νόμου αρμοδιοτήτων τους, επίσης συμβεβλημένοι με αυτούς ιατροί
για τον σκοπό της παροχής στους ασθενείς υπηρεσιών
τηλεϊατρικής υπό την έννοια της παρούσας. Οι υπηρεσίες του Υπουργείου Υγείας και οι εποπτευόμενοι από το
Υπουργείο Υγείας φορείς ή ενδεχομένως, άλλοι φορείς
του δημοσίου ή διεθνείς οργανισμοί, κατά τον λόγο της
αρμοδιότητάς τους, δύνανται να λαμβάνουν από τους
δικαιούχους λειτουργίας των εφαρμογών τηλεϊατρικής,
ως υπευθύνους επεξεργασίας, ψευδωνυμοποιημένες ή
ανωνυμοποιημένες πληροφορίες, από τις οποίες δεν
μπορεί να προκύψει άμεση ή έμμεση ταυτοποίηση των
ενδιαφερομένων υποκειμένων, για σκοπούς που καθιστούν την εν λόγω επεξεργασία (διαβίβαση) απαραίτητη
για λόγους ουσιαστικού δημόσιου συμφέροντος. Πληροφορίες από τα συστήματα αρχειοθέτησης που τηρούν
οι δικαιούχοι λειτουργίας των εφαρμογών τηλεϊατρικής,
ως υπεύθυνοι επεξεργασίας, δύνανται να χορηγηθούν
για σκοπούς αρχειοθέτησης για το δημόσιο συμφέρον
ή για σκοπούς επιστημονικής ή ιστορικής έρευνας ή για
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1083/10.03.2025
στατιστικούς σκοπούς υπό τους όρους και τις προϋποθέσεις της παρ. 1 του άρθρου 89 του ΓΚΠΔ (GDPR) και
σχετικών εθνικών ρυθμίσεων, τηρουμένων ιδίως των
όρων της ανωνυμοποίησης ή της ψευδωνυμοποίησης.
8. Αποδέκτες των δεδομένων προσωπικού χαρακτήρα, που συλλέγονται και τυγχάνουν επεξεργασίας από
κάθε ιατρό που παρέχει υπηρεσίες τηλεϊατρικής υπό την
έννοια της παρούσας, ως υπεύθυνο επεξεργασίας, είναι
τα ίδια τα υποκείμενα των δεδομένων και οι εκάστοτε
αρμόδιες υπηρεσίες του Υπουργείου Υγείας καθώς και
εποπτευόμενοι από το Υπουργείο Υγείας φορείς για την
άσκηση των εκ του νόμου αρμοδιοτήτων τους. Οι υπηρεσίες του Υπουργείου Υγείας και εποπτευόμενοι από το
Υπουργείο Υγείας φορείς ή ενδεχομένως, άλλοι φορείς
του δημοσίου ή διεθνείς οργανισμοί, κατά τον λόγο της
αρμοδιότητάς τους, δύνανται να λαμβάνουν από τους δικαιούχους λειτουργίας των εφαρμογών τηλεϊατρικής, ως
υπευθύνους επεξεργασίας, ψευδωνυμοποιημένες ή ανωνυμοποιημένες πληροφορίες, από τις οποίες δεν μπορεί
να προκύψει άμεση ή έμμεση ταυτοποίηση των ενδιαφερομένων υποκειμένων, για σκοπούς που καθιστούν την
εν λόγω επεξεργασία (διαβίβαση) απαραίτητη για λόγους
ουσιαστικού δημόσιου συμφέροντος. Πληροφορίες από
τα ιατρικά αρχεία που τηρούν οι ιατροί που παρέχουν
υπηρεσίες τηλεϊατρικής υπό την έννοια της παρούσας,
ως υπεύθυνοι επεξεργασίας, δύνανται να χορηγηθούν για
σκοπούς αρχειοθέτησης για το δημόσιο συμφέρον ή για
σκοπούς επιστημονικής ή ιστορικής έρευνας ή για στατιστικούς σκοπούς υπό τους όρους και τις προϋποθέσεις
της παρ. 1 του άρθρου 89 του ΓΚΠΔ (GDPR) και σχετικών
εθνικών ρυθμίσεων, τηρουμένων ιδίως των όρων της
ανωνυμοποίησης ή της ψευδωνυμοποίησης.
9. Οι δημόσιες αρχές που ενδέχεται να αιτηθούν να
λάβουν πληροφορίες είτε από δικαιούχο λειτουργίας των
εφαρμογών τηλεϊατρικής είτε από ιατρούς που παρέχουν
υπηρεσίες τηλεϊατρικής υπό την έννοια της παρούσας,
ως υπευθύνους επεξεργασίας, στο πλαίσιο συγκεκριμένης έρευνας, για την πλήρωση της κύριας αποστολής
τους, σύμφωνα με το ενωσιακό δίκαιο ή εθνικές ρυθμίσεις, δεν θεωρούνται ως αποδέκτες. Η επεξεργασία
των δεδομένων αυτών από τις εν λόγω δημόσιες αρχές
πραγματοποιείται σύμφωνα με τις κείμενες διατάξεις για
την προστασία των δεδομένων ανάλογα με τους σκοπούς της επεξεργασίας.
Άρθρο 9
Διαφήμιση
Υπό την επιφύλαξη των άρθρων 17 και 18 του Κώδικα
Ιατρικής Δεοντολογίας, η διαφήμιση των Εφαρμογών
Τηλεϊατρικής, επιτρέπεται. Περαιτέρω, εντός της ιστοσελίδας του Δικαιούχου επιτρέπεται η αναγραφή, υπό
τη μορφή λίστας των ιατρών που παρέχουν υπηρεσίες
Τηλεϊατρικής, της ειδικότητας τους και των στοιχείων
επικοινωνίας αυτών.
Άρθρο 10
Κυρώσεις
1. Στους παραβάτες ιατρούς των διατάξεων της παρούσας, εκτός από τις κυρώσεις που προβλέπονται σε άλλες
διατάξεις της κείμενης νομοθεσίας, επιβάλλονται και οι
κυρώσεις που προβλέπονται στο άρθρο 36 του Κώδικα
Ιατρικής Δεοντολογίας (ν. 3418/2005).
2. Σε περίπτωση παράβασης από τον Δικαιούχο της
υποχρέωσης της παρ. 3 του άρθρου 2 της παρούσας,
επιβάλλεται διοικητικό πρόστιμο τριάντα χιλιάδων ευρώ
(€30.000,00), με απόφαση του Υπουργού Υγείας.
Άρθρο 11
Μεταβατική διάταξη
Οι δικαιούχοι λειτουργίας εφαρμογών τηλεϊατρικής,
οι οποίες βρίσκονται σε λειτουργία πριν από την έναρξη
ισχύος της παρούσας, καταθέτουν στην αρμόδια Υπηρεσία του Υπουργείου Υγείας τα δικαιολογητικά της
παρ. 3 του άρθρου 2 εντός 20 ημερών από την έναρξη
ισχύος της παρούσας. Σε περίπτωση μη συμμόρφωσης,
οι εν λόγω δικαιούχοι υπόκεινται στις κυρώσεις του άρθρου 10 της παρούσας.
Άρθρο 12
Έναρξη ισχύος
Η παρούσα ισχύει από τη δημοσίευσή της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Αθήνα, 14 Φεβρουαρίου 2025
Ο Υπουργός
ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1083/10.03.2025
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
• Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20250201083.pdf | Tokens: 30889]